google/wiki40b huggingface dataset:
Broene i Königsberg

Broene i Königsberg er et matematisk problem innen grafteori og topologi. Den sveitsiske matematikeren Leonhard Euler viste i artikkelen Solutio problematis ad geometriam situs pertinentis i 1736 at problemet ikke lar seg løse. Artikkelen hans blir ofte regnet som begynnelsen på den matematiske grenen grafteori.

Bakgrunn

På 1700-tallet var byen Königsberg (nåværende Kaliningrad) i daværende Østpreussen oppdelt i fire deler: den nordlige og sørlige siden av elven Pregel, som fløt gjennom byen, samt to øyer midt i elven – en mindre vestlig og en større østlig. Den minste av øyene, Kneiphof, var byens sentrum, der blant annet katedralen lå. Fra denne øya gikk det to broer til den nordlige bredden og to broer til den sørlige bredden, samt en bro til den største øya, og fra denne gikk det i sin tur en bro til den nordlige bredden og en bro til den sørlige bredden. Totalt var dermed øyene og fastlandet forbundet med hverandre ved sju broer. Det ble sagt at byens innbyggere på sine søndagsturer forsøkte å finne en måte å gå gjennom byen på en slik måte at man passerte hver bro bare en gang, og når turen var over var man tilbake til utgangspunktet. Ingen hadde dog lyktes med dette. Enkelte hevdet at det var umulig, men ingen visste dette sikkert.

Øvrig

Noter forskjellen mellom kart over Königsberg fra Eulers tid, som viser det virkelige utseendet på Königsbergs sentrale deler, og det skjematiske bildet. Forskjellen mellom disse tydeliggjør hvor topologien ser bort fra uvesentlige egenskaper hos de objektene som studeres.
De sju broene hadde under den tyske tiden egne navn. Broene til den nordlige stranden het, regnet fra vest Krämerbrücke, («Handelsmannsbroen»), Schmiedbrücke («Smedbroen»), og Holzbrücke («Trebroen»), broene til den sørlige stranden het, regnet fra vest, Grünbrücke («Grønne broen»), Köttelbrücke («Kråsbroen») og Hohe Brücke («Høybroen»), mens broen mellom de to øyene het Honigbrücke («Honningbroen»). I dagens Kaliningrad finnes det bare igjen fem broer, og av disse er bare to, Holzbrücke og Hohe Brücke, igjen fra Eulers tid. Honigbrücke ble erstattet i 1935 av en ny bro, mens Schmiedbrücke og Köttelbrücke ble ødelagt under andre verdenskrig. De to opprinnelige vestlige broene, Krämerbrücke og Grünbrücke, ble revet av russerne etter krigen og erstattet av en ny bro, noe som dermed gjorde den ønskede turen mulig.
Rustbladvikler

Utseende

En middelsstor (vingespenn 12-16 millimeter), brunlig vikler. Forvingen er litt tilspisset, lyst gråbrun med fine, rødbrune tverrstreker. Bakvingen er gråbrun.

Levevis

Larven lever på ulike lave busker og urter, særlig blokkebær, blåbær og pors.
De voksne sommerfuglene flyr om dagen, i solskinn, i mai-juni.

Utbredelse

Arten er utbredt i Europa og det nordlige Asia.
I Norge er den vanlig i Sør-Norge.
Río Hondo-demningen

Río Hondo-demningen, inklusive El Frontal-diket, er en dam og vannkraftstasjon i elva Río Dulce i det sentral-nordlige Argentina (Provincia de Santiago del Estero), i departementet Río Hondo, 3,5 km fra byen Termas de Río Hondo. Anlegget stod ferdig utbygget i 1967. Reservoaret på 330 km² areal og 1.270 millioner m³ vannvolum, strekker seg inn i naboåprovinsen Tucumán.
Vannkraftverket har installert vannkraftproduksjon på maksimalt 17,5 MW, med en årsproduksjon på 93 GWh elektrisk kraft årlig. Demningen er 39,5 meter høy og 2 369 meter lang. Inklusive jordvoller og sideanlegg er hele diket El Frontal totalt 4 325 meter langt.
Anlegget gir irrigasjon til et jordbruksområde på i alt 300 000 hektar (3 000 km²).
I 2011 inntraff en omfattende og alvorlig fiskedød i reservoaret.
Ordbog over det gamle norske Sprog

Ordbog over det gamle norske Sprog er en ordbok fra norrønt (gammelnorsk og gammelislandsk) til norsk utarbeidet av den norske presten Johan Fritzner . Det er den største ordboken over dette språket.
Ordboken inneholder foruten ordforklaringer også relevante sitater fra norrøn litteratur og norrøne kildeskrifter som lover og brev (for eksempel Diplomatarium Norvegicum) med kildehenvisninger.

Historie

Johan Fritzner var i løpet av livet prest på mange steder i Norge, men ved siden av syslet han med utgivelsen av en norrøn ordbok. Selv om han var cand. theol., hadde han også studert norrøn filologi under Rudolf Keyser. Fra 1862 til 1867 utga han den første, ett bind store utgaven av Ordbog over det gamle norske Sprog. Etter at han hadde gått av som prest og flyttet inn til Christiania i 1878, gikk han i gang med en ny og større utgave.
Den andre utgaven av ordboken utkom med første bind (A–Hj) i 1886, og med andre (Hl–P) i 1891. I 1892 fikk Fritzner assistanse av to yngre filologer, kandidatene Berger og E. Paulsen, og året etter døde han, 82 år gammel. Arbeidet med det tredje bindet (R–Ö) av ordboken ble da overdratt til professor Carl Richard Unger, og utkom i 1896.
I 1954 besluttet Gammelnorsk Ordboksverk å gjenutgi ordboksverket. Det ble også utarbeidet et bind med tillegg og rettelser, utarbeidet av Finn Hødnebø (1972).
HaGL Fallskjermklubb

HaGL Fallskjermklubb er forkortelse for Hamar, Gjøvik og Lillehammer fallskjermklubb. Klubben har base ved Hamar flyplass, Stafsberg. Klubben har klubbhus og oppvarmet pakketelt for hopping gjennom hele året. Klubben har flest medlemmer fra Hedmark og Oppland, men det er medlemmer fra hele landet.
Klubben disponerer eget fly; Cessna 182, , som er det flyet i Norge som definitivt har gjort flest fallskjermløft og droppet ca. 65000 hoppere (2010). Selv om klubben hovedsakelig hopper på Hamar lufthavn Stafsberg, hoppes det også fra klubbflyet på Starmoen, Elverum og Reinsvoll, Gjøvik. I tillegg hopper vi innimellom på Kjeller, Holmenkollen, Frya, og andre steder hvor det skal hoppes oppvisningshopp.
Hagl fallskjermklubb hopper tandem HELE året.
Klubben er medlem i Norges Luftsportforbund.

Historikk

Klubben ble delt i 1985, Ving FSK ble ny klubb i Oppland og Hamar FSK ble Hedmark sin nye klubb. Klubbene fortsatte samarbeidet og ble i 1998 sammenslått til HaGL FSK.

Aktivitet

Klubben har i 2010 over 100 betalende medlemmer og ca.30-40 aktive hoppere.
I 2008 satte to av medlemmene norgesrekord i antall hopp på en dag. Utgangspunktet var tre mann som skulle hoppe ca. 60 hopp hver, men de endte opp med to mann som hoppet 85 hopp hver. Den forrige norgesrekorden var på 40 hopp på en dag, og var 14 år gammel.
Men to mann, Mikael Skyflyer Kristiansen og Leif Tanum hoppet 85 hopp hver på denne dagen mellom 0700 og 2200.
Hevnporno

Hevnporno (fra engelsk «revenge porn») er å offentliggjøre private bilder eller filmer av seksuell karakter av andre uten tillatelse. Navnet «hevnporno» viser til at det ofte er tidligere partnere som deler seksuelt materiale som hevn etter at forholdet er over. Bildene eller videoene legges ofte ut sammen med kontaktinformasjon til avbildet person for å legge til rette for trakassering.  
Hevnporno regnes også som en egen pornogenre.
I Norge er hevnporno straffbart, men det fins ingen egen norsk lov som spesifikt omhandler hevnporno. Blant lover som gjør hevnporno straffbart er krenkelse av privatlivets fred (straffeloven §267), personvernlovgivingen og åndverkloven gir rett til å bestemme over eget bilde (åndverkloven §104). Dessuten gir skadeserstatningsloven rett til å kreve erstatning for krenking av privatlivets fred (§3-6)
Søværnets Officersskole

Søværnets Officersskole (SOS) er en skole i Danmark hvor alle offiserer til søværnet mottar sin grunnutdannelse. Skolen er plassert på Marinestasjon København.
Søværnets Officersskole ble grunnlagt etter inspirasjon fra Nederland og Frankrike og det var General-Admiralløjtnant Ulrik C. Gyldenløve som i januar 1701 foreslo opprettelsen av et Søe Cadet Compagni. 26. februar samme år ble innstillingen bifalt av Frederik IV.
Skolen ble opprettet på Bremerholm, rett ved Holmens kirke og 26. april 1701 ble admiral Christen Thomesen Sehested utnevnt til første sjef for Søe Cadet Compagniet.
Let's Kill Hitler

Handling

På vei for å finne Melody Pond krasjer Tardisen i Berlin fra 1930-tallet hvor Doktoren møter Adolf Hitler og noen skapninger kalt Teselecats som prøver å endre feil i fortiden.

Forhåndsvisning

Forhåndsvisningen til "Let's Kill Hitler" ble presentert 15. august 2011. Amy ringer Doktoren og gir ham en beskjed på Tardisens telefonsvarer, hvor hun ber ham finne Melody og ta henne med hjem, siden han lovte henne dette. Amy ber Doktoren svare på telefonene. På slutten står Doktoren ved konsollene og ser urolig ut.
Andakt

Innhold

En typisk andakt inneholder bønn, bibellesning og meditasjon. Ordet kommer fra tysk andenken (tenke på) via dansk til norsk. Andakt er en kilde til ro og en mulighet til å ta en pause. En andakt har gjerne en mer lavmælt tone enn hva en appell har. Den har også ofte en mer emosjonell tilnærming til bibelteksten enn en preken. Ordet andakt kan brukes om hele stunden man samles, inkludert bønn, allsang og andre elementer, men ordet brukes også om den lille talen som predikanten framfører.

Andakt i media

«Andakten» er et radioprogram i NRK som har en svært stabil lytterskare. I 2001 hadde programmet daglig 430.000 lyttere. Norea radio sender andaktsserien Over en åpen Bibel til en rekke lokalradioer, som sender daglige andakter fem dager i uka.
Othius

Utseende

Middelsstore (kroppslengde ca. 6-12 millimeter), lange og slanke, blanke, brunlige eller svarte kortvinger. Kroppen er sparsomt hårete, pronotum helt glatt. Hodet er tydelig lengre enn bredt, ganske flatt med små fasettøyne. Antennenes første ledd er forlenget, gjerne litt krumt kølleformet. Pronotum er minst så lang som bredt. Dekkvingene er ganske små, noen arter mangler flygevinger. Bakkroppen er sylindrisk, fint hårete og blank. Beina er korte og kraftige, gjerne gulrøde på farge. De ligner på artene i slekten Xantholinus men er ikke fullt så slanke, og kan kjennes på at dekkvingenes innerkanten (som danner sømmen mellom dekkvingene) er rette, ikke buede som hos Xantholinus.

Levevis

Som den slanke, kortbeinte kroppsformen kunne tyde på, er Othius-artene gravende og tilbringer mye av tiden under jorda. De kan også finnes under steiner. Som vanlig for kortvinger er de rovdyr som lever av ulike slags smådyr. Flere arter er vanlige i skogbunnen.
Licio Gelli

Fascist

Licio Gelli var aktiv fascist under styret til Benito Mussolini. På 1930-tallet lot han seg verve i den frivillige milits for nasjonal sikkerhet, en paramilitær fascistisk milits som Mussolini sendte til Spania for å støtte regimet til Francisco Franco. Der døde hans eldre bror Rafaello under kamphandlingene. I 1939 vendte han tilbake til Italia, og arbeidet for den fascistiske partiorganisasjonen i Pistoia. I partiets lokale ukeavis Rerruccio skrev han om sine erfaringer fra krigen. Han var også en tid ansatt i Gruppo Universitario Fascista.

Medlem av SS

Han ble senere utnevnt til kontaktperson mellom det fascistiske Italia og Nazi-Tyskland. Der fikk han nære relasjoner med Hermann Göring, og ble medlem av SS Hermann Göring Division innenfor Schutzstaffel som var involvert i en rekke kamphandlinger om Sicilia og det italienske fastlandet.

Salo-republikken

Sammen med Giorgio Almirante, grunnleggeren av det nyfascistiske partiet Movimento Sociale Italiano, deltok han den 23. september 1943 i opprettelsen av den italienske sosialrepublikk.

Flukt fra krigsoppgjøret til Sør-Amerika

Etter andre verdenskrig ble Gelli frikjent for deltagelse i henrettelser av partisaner, begått av SS. Han unnslapp krigsoppgjøret ved å samarbeide med italiensk etterretning, MI5 og CIA.
Med deres hjelp flyktet Gelli til Argentina. Der allierte han seg med Juan Perón, ble Perons økonomiske rådgiver overfor Italia, og ble tildelt dobbelt statsborgerskap. Da Juan Perón døde i 1974, reiste Licio Gelli tilbake til Argentina etter henvendelse fra Eva Perón. Hun ønsket Gellis hjelp til å fylle tomrommet som oppstod i kjølvannet av diktatorens død.

Reisebyrå for krigsforbrytere

Gelli tjente også gode penger ved å drive et reisebyrå for krigsforbrytere som ville til Latin-Amerika. Etter andre verdenskrig unnslapp en rekke nazister Nürnbergprosessene, ved å flykte til Sør-Amerika via Sveits under kodenavnet «operation paperclip».  Det har vært spekulert i om Hauptsturmführer og Gestapo-offiser Klaus Barbie, også kjent som «slakteren fra Lyon», fikk hjelp av Licio Gelli til å flykte til Bolivia.

Frimurer

Pave Klemens XII fordømte frimureriet i en bannbule i 1738. Frimureriet var likevel lovlig i Italia før Mussolinis fascistiske styre eksplisitt forbød det med lov i 1925. Den italienske storlosjen Grand Orient i Italia var derfor motstandere av fascismen. Flere italienske frimurere anklaget likeledes Gelli for å representere anti-frimureri.
På tross av sin fascistiske bakgrunn, presterte Licio Gelli likevel det kunststykke å bli frimurer i 1963.
Christiania Skiklub

Christiania Skiklub (stiftet 17. februar 1877 i Oslo) er en av Norges eldste skiklubber.
Christiania Skiklub var arrangør av de første Husebyrennene i 1879 og 1881. Klubben stod også bak initiativet til dannelsen av Foreningen til Ski-Idrettens Fremme (Skiforeningen) i 1883. Skiforeningen tok over som arrangør av Husebyrennet fra 1891 og flyttet de til Holmenkollen, hvor det ble starten på de tradisjonelle Holmenkollrennene. 
I 1884 bygde klubben verdens første skihytte på Frønsvollen i Nordmarka. Den ble innviet i februar 1885.
Christiania Skiklub regnes som verdens eldste skiklubb som kun har hatt skiidrett som formål og som har hatt uforandret navn siden stiftelsen. Klubben har blitt omtalt som verdens eldste skiklubb, men dette er Trysilgutten stiftet 20. mai 1861.  Også Oddersjaa Ski- og Skøyteklubb i Kristiansand er eldre (1875), og i Trondheim etablerte man Trondhjems Skiløberforening samme året (1877).
Klubbens første leder var Olaf Petersen og medlemmer ble man kun ved invitasjon, ikke flere enn femti.  Andre medstiftere var 
forfatteren Oluf Vilhelm Falck-Ytter (senere formann), Joh. Paulsen (hadde stiftet Christiania Skøiteklub i 1864), rikmannen Thomas J. Heftye i sine siste leveår (donerte tomt til Frønsvollen), slottsforpakter Hjalmar Welhaven (formann i Christiania Roklub),  skipsreder Thomas Nicolay Fearnley (formann 1885–1910 og sentral i Christiania Jægerklub),  marineløytnant Ferdinand Julian Egeberg, fabrikkeier Nicolai Andresen, arkitekt A. Schirmer og direktør Klingenberg. Etterhvert tilkom kjente medlemmer som 
Fridtjof Nansen og Axel Heiberg. Av klubbens mange  formenn nevnes ellers
Johan Steen,
Christian Ludvig Jensen,
Kristian A. Arnesen (10 år),
major K. S. Klingenberg (1952),
Georg Harbitz (i 1987),
Arne Damm (1997–2000) Rolf H. Mathiesen 2000-2011
I 2011 ledes klubben av Sigurd Astrup.
Sydney Chaplin

Bakgrunn

Han ble født som Sidney John Hill til 19 år gamle Hannah Hill, hvem som var faren er ukjent. Ett år etter han ble født ble moren gift med Charles Chaplin senior og unge Sydney fikk samme etternavn som stefaren. Hans mor Hannah Chaplin fikk etterhvert mentale problemer og ble plassert på en institusjon, sammen med sin yngre bror Charlie ble Sydney tatt inn på Hanwell School. 
Sydney fulgte i de årene også et program for å trene unge gutter til å bli sjømenn, ved skoleskipet «Exmouth», fortøyd i Essex. Sydney gjorde det bra som sjøgutt, men hans ambisjon var å komme inn i underholdningsbransjen og han forlot sjølivet.

Tidlig karriere

Sydney arbeidet en kort tid sammen med broren Charlie i begynnelsen av sin scenekariere, i skuespillet Sherlock Holmes i 1905, hvor Sydney skulle ha en rolle som skurken. I 1906 fikk han imidlertid en kontrakt med Fred Karno og hans gruppe London Comedians og arbeidet hardt for å få med Charlie i gruppen, noe han også lyktes med.

Karriere i Hollywood

Da Charlie forhandlet frem en kontrakt med Keystone Studios foreslo han at Sydney også burde ansettes. Syd og hans kone Minnie ankom California i oktober 1914 og han spilte i flere komedier og langfilmen A Submarine Pirate som var en av de mest suksessfulle komediene Keystone produserte.
Etter denne suksessen konsentrerte Sydney seg om å forhandle brorens kontrakt med Mutual Film, en avtale som ga Charlie Chaplin den til da uhørte årsinntekt på 1 million dollar i 1916. Etterhvert tok Sydney seg av det meste av brorens forretningsavtaler, blant de en mislykket satsing på musikknoter og en mer suksessfull markedsføring av relaterte produkter.
I perioden hvor Charlie hadde kontrakt med filmselskapet First National så gjorde Sydney også filmer der og fikk sin egen milliondollar-kontrakt i 1919 med selskapet Famous Players-Lasky. En serie med problemer førte til en film som feilet og Sydney trakk seg igjen en tid tilbake fra lerretet.
I perioden 1924 til 1929 spilte han i totalt åtte filmer.

Senere år

Den siste av de ovennevnte filmer er fra etter at han var flyttet tilbake til England i 1938. Han var igang med den niende film da hans filmkarriere fikk en brå slutt grunnet en anklage om mishandling av en kvinnelig skuespiller. 
Sydney Chaplin flyttet fra England og ble erklært konkurs. 
Han tilbrakte sine siste år i Frankrike og døde i Nice, han er begravet ved siden av sin andre kone Gypsy i Clarens-Montreux nær Vevey.
Chiangshunania

Utseende

En middelsstor, lang og slank, brunlig trebukk med brungule tegninger som danner en "X" på dekkvingene. Hodet er nokså stort, bredere enn pronotum. Antennene er tynne, betydelig lengre enn kroppen. Pronotum er lengre enn bredt, sekskantet med en butt pigg på hver side, med en avsnørt "hals" foran. Dekkvingene er jevnbrede med rettvinklede "skuldre". Beina er tynne, middels lange.

Utbredelse

Arten er kjent fra Sichuan.
Specsavers Optikk

Historie

Specsavers ble stiftet i 1984 av optikerne Doug og Mary Perkins. Selskapet ledes fremdeles av gründerne selv og deres sønn, John Perkins. Hovedkontoret ligger på Guernsey, hvor selskapet sysselsetter over 500 ansatte. Internasjonalt har Specsavers eksistert i 30 år, og har mer enn 27 000 ansatte fordelt på 1650 butikker i 10 land. Per i dag er antall franchise-partnere drøyt 2000 på verdensbasis.

Specsavers i Norge

Specsavers etablerte seg i Norge i juni 2005, og har i dag 80 butikker. Selskapets driftsmetode er i hovedsak fellesforetak eller franchising, og butikkene eies og drives av optikere i samarbeid med personer med erfaring fra varehandel.
Specsavers forhandler kliniske tjenester som synsundersøkelser, kontaktlinser, briller og relevant tilbehør, og alle butikkene har autoriserte optikere.
Servicekontoret for den norske virksomheten ligger på Helsfyr i Oslo og bistår butikkene med tjenester innen finans, retail, opplæring, produktlogistikk, etablering, IT, markedsføring og PR.

Humanitært prosjekt

Gi syn til Tanzania er et humanitært prosjekt, hvor brukte briller deles ut til befolkningen i Tanzania. Brillene gir muligheten for de som mottar brillene å følge undervisning på skolen eller skaffe seg et håndverk, som igjen gjør at de kan forsørge seg selv og familien.

Samarbeidspartnere

Specsavers samarbeider med Norges Blindeforbund, med et formål om å ha fokus på bedre øyehelse for alle. Selskapet samarbeider også med Right to Play, for å bidra til deres arbeid for å gi flere barn utdanning i utviklingsland.
Baliosus

Utseende

Små (ca. 3-6 millimeter), avlange, gjerne gulbrunlige eller rødbrunlige bladbiller. Dekkvingene er kraftig punkterte. Hodet er nokså lite, antennene kraftige, holdes gjerne samlet og framoverrettet. Pronotum er rundet, kraftig punktert. Antennene består av 11 ledd og er litt utvidet mot spissen. Dekkvingene er avrundet firkantede og har 10 punktstriper, punktene grove og noe spredte.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Slekten kan finnes på en lang rekke familier av tofrøbladete planter.

Utbredelse

Slekten er utbredt fra USA i nord til Argentina i sør.
Arve & dæm

Arve & dæm er en norsk musikkteater-trio som består av Stig Westeraas Nilsson, Bjørn Ersvik og Arve Sørdal. Alle tre er 
artister, låtskrivere og musikere fra Kristiansund.
Trioen debuterte i 2002 med forestillingen Lite hår og mykjy ull, og skrev senere forestillingene Bæst før og Arve & dæm tar Teten, samt bestillingsverket Tolvkroneroperaen, som Operaen i Kristiansund sendte på turné til 60 utesteder i Kristiansund.

Referanser:

Ganske mye avansert tull: https://www.tk.no/speilet/ganske-mye-avansert-tull/s/1-113-1764790
70-tallsnostalgi i makko og sløyfe: https://www.tk.no/speilet/70-tallsnostalgi-i-makko-og-sloyfe/s/1-113-395035
Dæm va bra: https://www.tk.no/speilet/dam-va-bra/s/1-113-393133
Sesongstart i underbuksa: https://www.tk.no/speilet/sesongstart-i-underbuksa/s/1-113-1700624
Fra 3 til 17: https://www.tk.no/speilet/fra-3-til-117/s/1-113-1744220
Nå er de igang igjen: https://www.tk.no/speilet/na-er-de-i-gang-igjen/s/1-113-388500
De tar operaen tilbake til folket: https://www.tk.no/speilet/de-tar-operaen-tilbake-til-folket/s/1-113-477203
Arve&dæm tar Teten: https://www.tk.no/speilet/arve-dam-tar-teten/s/1-113-1355938
Ueli Maurer

Liv

Maurer ble født inn i en bondefamilie i Zürcher Oberland. Han utdannet seg til regnskapsfører før han fra 1994 til 2008 var direktør i bondelaget i Zürich. Han var deretter president for foreningen for sveitsiske grønnsaksdyrkere inntil han ble valgt til medlem av Forbundsrådet. Han har tjenestegjort i den sveitsiske hæren med rang som major.

Politisk karriere

Ueli Maurer var fra 1978 til 1986 medlem av kommunestyret i den sveitsiske byen Hinwil. Han ble valgt til det kantonale parlamentet i Zürich i 1983, og valgt som parlamentets president i 1991. I 1996 ble Maurer valgt til president for Det sveitsiske folkepartiet, et verv han hadde til 2008. 
Sveits' parlament valgte 10. desember 2008 Maurer som medlem av forbundsrådet, forøvrig som Samuel Schmids etterfølger. Maurer tiltrådte regjeringsposisjonen den 1. januar 2009. Maurer ble 5. desember 2012 valgt som leder av Forbundsrådet for en periode på ett år, med tiltredelse 1. januar 2013.
Maurer er gift og har seks barn.
Magen David Adom

Magen David Adom (hebraisk מגן דוד אדום) er Israels offisielle organisasjon for akutt sykehjelp, blodbanker, ambulanser og lignende. Navnet blir gjerne oversatt til «Den røde Davidsstjernen». Magen David Adom har siden juni 2006 blitt offisielt anerkjent av Det internasjonale forbundet av Røde Kors- og Røde Halvmåneforeninger som nasjonal hjelpeorganisasjon for Israels samfunn under Genèvekonvensjonene, og organisasjonen ble da medlem av Det internasjonale forbundet av Røde Kors- og Røde Halvmåneforeninger.
Organisasjonen søkte medlemskap i den internasjonale Røde kors-bevegelsen i mange år, men ble nektet medlemskap frem til 2006, ettersom organisasjonen ikke har vært villige til å bytte ut Davidsstjernen med et annet symbol. Da Magen David Adom aksepterte Den røde krystallen som sitt symbol på lik linje med det tidligere, løste dette seg. Det internasjonale forbundet av Røde Kors- og Røde Halvmåneforeninger besluttet den 22. juni 2006 å oppta Magen David Adom som et fullverdig medlem i organisasjonen, sammen den Den palestinske røde halvmåne.
Sand Hill gasskraftverk

Sand Hill gasskraftverk  er et varmekraftverk i Travis County, i delstaten Texas i det sørlige USA. Anlegget har en installert produksjonskapasitet på 533 MW fordelt på 5 turbiner, på 52 – 198 MW hver. Operatør er energiselskapet til Austin kommune. 
Det stod ferdig utbygd i 2001–2004. Brenselkilden er naturgass.
Australian Open 1994

Australian Open 1994 ble arrangert i Melbourne 17. – 30. januar. Australian Open er en Grand Slam-turnering i tennis. Singleturneringen for herrer ble vunnet av amerikaneren Pete Sampras og dameturneringen ble vunnet av Steffi Graf fra Tyskland.
Themsentunnelen

Themsentunnelen er en undersjøisk tunnel som går under elven Themsen i London. Den er 11 meter bred, 6 meter høy og 396 meter lang og ligger 23 meter under vannoverflaten (målt ved høyvann). Tunnelen ble bygd mellom 1825 og 1843, og var den første tunnelen som ble fullført under en farbar elv.
Tunnelen skulle brukes til hestekjerrer, men ble aldri benyttet til dette formålet. I dag en den en del av jernbanenettet London Overground på East London-linjen.